《观兼山黄公河海图二首 其一 河》
宋代·方一夔

黄河从天落，北来受降城。划至韩城县，喷薄万雷霆。

何处杂泥滓，浊浊不复清。奔迫梁楚间，赤子如浮萍。

近来到淮泗，烟波鼓长鲸。无人起堤障，何时返沧溟。

惜哉神禹疏，高下昧地形。胡中倘可注，曷不施经营。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。